Pirineus Orientals

Els Pirineus Orientals (en  i oficialment en ) són un departament francès (número 66) situat a la regió d'Occitània. Limita al nord amb el departament de l'Aude, al nord-oest amb el departament de l'Arieja (Occitània), a l'oest amb Andorra, al sud amb les comarques de la Baixa Cerdanya, el Ripollès, la Garrotxa i l'Alt Empordà i a l'est amb la mar Mediterrània. La capital és Perpinyà.

Geografia i activitats 

Tret de la comarca occitana de la Fenolleda (en ), la resta (Rosselló, Vallespir, Conflent, Capcir i Alta Cerdanya) havien estat regides per la Generalitat de Catalunya. En conjunt, aquests territoris reben el nom de Catalunya Nord (Catalunya del Nord), no oficial a l'Estat francès, però oficialment utilitzat —i en català— en el preàmbul de la Carta a favor del català.

La Carta a favor del català, aprovada pel Consell General dels Pirineus Orientals el 10 de desembre del 2007, reconeix (totalment simbòlicament a la pràctica) la llengua catalana com a llengua històrica i d'aleshores endavant, oficial al departament juntament amb el francès.

Els Pirineus Orientals estan situats als estreps orientals dels Pirineus, que ocupen la meitat sud-occidental del departament, on destaquen els massissos del Carlit i el Canigó. Al nord, les Corberes el separen de l'Aude, i al sud el massís de l'Albera el separa de l'Alt Empordà. És travessat, de l'oest a l'est, per l'Aglí, la Tet i el Tec. Tocant al mar hi ha els estanys de Salses i Sant Nazari.

Amb una indústria poc desenvolupada (centrada sobretot a la rodalia de Perpinyà i dedicada principalment a la transformació de productes agrícoles), l'economia es basa en l'agricultura (principalment la vinya i la fruita) i, sobretot, el turisme, tant d'estiu com d'hivern. Llocs d'interès són la ciutat de Perpinyà, els monestirs de Sant Miquel de Cuixà i Sant Martí del Canigó, la catedral d'Elna, la vila fortificada de Vilafranca de Conflent, el castell de Salses, els pobles de Cotlliure i Castellnou dels Aspres, etc. Als Pirineus hi trobem les estacions hivernals de Cerdanya-Puigmal 2600, l'Espai Cambra d'Ase, Eina - Sant Pere dels Forcats, Font-romeu - Pirineus 2000, Portè-Pimorent, Capcir, Formiguera, la Llaguna, Els Angles, Puigbalador-Riutort i Mosset.

Divisió administrativa 
Aquest departament està subdividit en tres districtes (en ), que alhora estan dividits en cantons i, aquests, en comunes o municipis.

 Districte de Prada de Conflent, amb 6 cantons:
 cantó de Montlluís
 cantó d'Oleta
 cantó de Prada
 cantó de Sallagosa
 cantó de Sornià (en )
 cantó de Vinçà
 Districte de Perpinyà, amb 20 cantons:
 cantó de Canet de Rosselló
 cantó de la Costa Radiant (amb capital a Sant Cebrià de Rosselló)
 cantó d'Elna
 cantó de la Tor de França
 cantó de Millars
 cantons de Perpinyà: enumerats de l'1 al 9
 cantó de Ribesaltes
 cantó de Sant Esteve del Monestir
 cantó de Sant Llorenç de la Salanca
 cantó de Sant Pau de Fenollet (en )
 cantó de Tuïr
 cantó de Toluges
 Districte de Ceret, amb 5 cantons:
 cantó d'Argelers
 cantó d'Arles
 cantó de Ceret
 cantó de la Costa Vermella (amb capital a Portvendres)
 cantó de Prats de Molló

En total hi ha 3 districtes, 31 cantons i 226 municipis.

Vegeu també 
 Consell General dels Pirineus Orientals
 Eleccions al Consell General dels Pirineus Orientals
 Eleccions legislatives als Pirineus Orientals
 Departament de Montserrat
 Departament del Ter
 Boques de l'Ebre
 Departament del Segre
 Eleccions regionals als Pirineus Orientals 2010
 Llista de monuments megalítics dels Pirineus Orientals

Referències

Enllaços externs 

 Web del Consell general
 Comunes dels Pirineus Orientals en el transcurs del temps